
THE HISTORY OF NEMESNÁDUDVAR AND ÚJHARTYÁN. EXPERIMENTAL LEARNING IN ETHNIC EDUCATION

Pályamunkánk célja a nemzetiségi hovatartozás megerősítése a gyermekekben. Mindketten nemzetiségi, sváb családból származunk, és fontosnak tartjuk a hagyományok ápolását, a szokások megőrzését. Úgy gondoljuk, ezt már kisiskolás korban el kell kezdeni és a gyermekeket élményszerű oktatással ebbe az irányba kell terelni.
Dolgozatunkban bővebben a konyha témakörével foglalkozunk, mert véleményünk szerint a téma rengeteg játékos feladattal, énekkel, mozgással könnyen tanítható. A megfelelő eredmény érdekében összeállítottunk egy több állomásból álló feladatsort, mely egy tanítási óra keretein belül megvalósítható. Az állomásokon a tanulók érzékszervi úton szerezték meg tudásukat a sváb konyha témakörében.
Kutatásunkat három csoporttal végeztük el. Első alkalommal a Tudományegyetemen tartott német nyelvű továbbképzésen részt vett tanítókkal végeztettük el a feladatokat. Minden feladatot kipróbáltak, de közben nagyobb bíztatásra volt szükségük, mint a gyerekeknek. Rengeteg pozitív visszajelzést kaptunk. Több tanító el is kérte tőlünk az anyagot, hogy ők is kipróbálják saját osztályukban.
Másodszor Pilisvörösváron a Német Nemzetiségi Általános Iskola 3. osztályában jártunk. A tanulók a feladatokat kevés segítséggel, precízen megoldották. Tapasztalataink alapján alaptudásuk igen bő. A nehézséget csupán az okozta, hogy ők más nyelvjárást ismertek eddig.
Kutatásunk utolsó állomása a Nemesnádudvar-Érsekhalma Német Nemzetiségi Általános Iskola német szakköre volt. A szakkörben különböző korú gyermekek vettek részt. A konyha témakör számukra már nem volt ismeretlen, mégis új élményekkel gazdagodtak. A közös munka zökkenőmentesen zajlott.
Tapasztalataink azt mutatják, hogy a német nemzetiségi oktatásban résztvevő tanulók örömmel tanulnak őseik hagyományairól, szokásairól és a nyelvjárás elsajátítása sem okoz problémát számukra. Természetesen ebben nagy segítséget adott számukra a sok játékos feladat, melyek elvégzése közben az érzékszerveké volt a főszerep.



